הוועדה למינוי שופטים התנהלה במשך תקופה ארוכה כמו עסק משפחתי. בערכאות הנמוכות מונו עשרות שופטים שנכשלו במבחני השיפוט. למה היה כל כך חשוב למנות אותם? מיהם השופטים הלא ראויים האלו? זו חקירת המשטרה האמיתית שצריכה להיפתח, גם נגד שקד
בעקבות הפרסום שלנו אמש, עם איתי רום מהמקור בחדשות 13, על מערכת היחסים בין השופטת אתי כרייף לבין שר האוצר וחבר הוועדה למינוי שופטים, משה כחלון, עלו טענות שמדובר בעניין צהוב ורכילותי. היו שטענו שגם אם היתה מערכת יחסים אינטימית, היא החלה אחרי המינוי של כרייף בוועדה. אני רוצה לטעון דבר אחר.
מבחינתי, אחרי שפרסמתי עשרות כתבות על אפי נוה לשכת עורכי הדין ומערכת המשפט, אין לי ספק שכרייף היא דג רקק ביחס לשופטים רבים אחרים שמונו על ידי נוה ואנשיו, במסגרת הדיל שלו עם שרת המשפטים לשעבר, איילת שקד.
אם זה היה תלוי בי את מהדורות החדשות היה פותח אתמול, ולמעשה כבר מזמן, סיפור אחר חמור הרבה יותר. הסיפור על נוה כיו"ר הלשכה שמעביר לעורכת הדין אילנה סקר קרוב ל-20 בוררויות לאורך השנים, מהרגע שקידם אותה לוועדה למינוי שופטים. בסופו של דבר הוא אף הפך לנציג הלשכה בוועדה לצדה.
בעבר פרסמתי מידע על כך שנוה העביר לה כ-2-3 בוררויות, בהמשך עדכנתי ליותר מ-13 אחרי שבעקבות לחצים שהפעלנו עם התנועה לחופש המידע, קיבלנו את הרשימה מלשכת עורכי הדין. אבל אז צללתי לעוד רשימה והתברר שמדובר על כ-20 בוררויות. בהיקף כספי של מיליוני שקלים רבים. סקר, באמצעות מקורבים, טוענת כי מדובר בשכר טרחה נמוך שבקושי מגיע ל-100 אלף שקל. עד היום לא ראיתי עדויות לכך. אבל זה גם לא משנה. שכן היא בעצמה ביקשה את הבוררויות האלו מנוה לא פעם.
בחקירות שלה במשטרה, אלו שטרם פרסמתי, כשהיא נשאלת על מספר הבוררויות שקיבלה מנוה היא אומרת שלמיטב זכרונה מדובר רק ב-6-7. נוכח העובדה שציינה כי מדובר ב"מיטב זכרונה" אי אפשר יהיה לטעון נגדה כי שיקרה בחקירה. דבר אחד ברור: סקר צריכה להיחקר על כל המינויים שפעלה לקדם בוועדה לבקשת נוה – שדואג מצידו להזרים לה עבודה למשרד. במיוחד אחרי שכבר בפרשת כרייף התברר כי שימשה כמו מריונטה של נוה. ופעלה לקדם את כרייף לשופטת לבקשתו למרות שזאת נכשלה במבחני השיפוט.
כרייף למשל הרבה פחות מעניינת מהסיפור על השופטת אושרית הובר הימן. השניים פעלו לקדם אותה בתפקיד שיפוטי בזמן שנוה הוא חבר ושותף פוליטי של בעלה. לא רק זאת, אלא שחודש אחרי שסקר הצביעה בעד מינוי הובר הימן בוועדה למינוי שופטים – הבעל של השופטת אותו ינון הימן יו"ר ועד מחוז תל אביב בלשכה, העביר למשרד של סקר ושל אחותה אורה הולט בוררות של מיליון שקל.
עו"ד סקר צריכה להיחקר על כל המינויים שפעלה לקדם בוועדה לבקשת נוה – שדואג מצידו להזרים לה עבודה למשרד
עוד סיפור חמור הוא הסיפור של נשיא בית המשפט המחוזי, איתן אורנשטיין. זה שההתכתבות שלו עם נוה כללה התייחסות לפירוק ענבל אור. תיק פירוק שלנוה היתה מעורבות גדולה בו (תוכלו לקרוא על הכל בכתבות שפרסמנו כאן), ושבזמן שנוה פעל לקדם את אורנשטיין לנשיא בית המשפט המחוזי בתל אביב, אורנשטיין מצידו כתב לו שהבטיח לו שיהיה יעיל ביחס לפירוק.
עד היום אנחנו לא יודעים כמה התכתבויות כאלו היו עוד. כמה שיחות ניהל אורנשטיין עם נוה על התיק של ענבל אור. נשיאת העליון אסתר חיות ואורנשטיין עצמו סירבו לענות על כל שאלה בנושא.
הוועדה למינוי שופטים התנהלה במשך תקופה ארוכה כמו עסק משפחתי. חנות מכולת. בתקשורת בדרך כלל אוהבים להתייחס למינויים של שופטי העליון. כן ימנים או לא ימנים בעמדותיהם. אבל הכל זה משחק. כי המינויים הבעיתיים ביותר הם אלו שבערכאות הנמוכות יותר. ממחוזי ועד בתי משפט השלום, בתי הדין לתעבורה בתי הדין למשפחה.
לשם מינו את המקורבים של חברי הוועדה. ולשם מגיע כל אזרח שאמור לבטוח ולתת אמון בשופט שמולו – אבל אין שום סיבה שיצליח לעשות את זה נוכח שלל ניגודי העניינים של השופטים. מאופן המינוי שלהם ועד לדרך שבו הם מנהלים את הדיונים וממנים את החברים שלהם לנאמנים, בלי לתת שום גילוי נאות.
הוועדה למינוי שופטים התנהלה במשך תקופה ארוכה כמו עסק משפחתי. חנות מכולת. בתקשורת בדרך כלל אוהבים להתייחס למינויים של שופטי העליון. כן ימנים או לא ימנים בעמדותיהם. אבל הכל זה משחק
לערכאות האלו אגב מונו עשרות שופטים שנכשלו במבחני השיפוט. למה היה כל כך חשוב למנות אותם? מיהם השופטים הלא ראויים האלו? גם את הרשימה הזו מסרבת חיות להעביר. מפחיד לחשוב מה מסתתר בה.
זו חקירת המשטרה האמיתית שצריכה להיפתח. אילת שקד צריכה להיחקר על הוועדה הזו ועל הדילים עם נוה. וכמובן עורכת הדין אילנה סקר ועוד שורה של אנשים שפרסמתי עליהם לא מעט כתבות. אנשים שמונו בגלל אינטרסים שונים מול חברי הועדה – שכללו גם אינטרסים כלכליים, ולאו דווקא כללו סוג של אתנן מיני.
אז למה בכל זאת הסיפור של כחלון וכרייף הוא חשוב כל כך ואיך אפשר להשיב לביקורת בעניינו? אז ככה:
באוגוסט 2019 כשהיא מצויה בעוד חקירה באזהרה בפרשת מין תמורת מינויים וחשודה בקיום יחסי מין עם נוה תמורת מינויה, כשהיא ממש בחדר החקירות, מחקה כרייף התכתבויות שלה עם שר האוצר כחלון. השוטרים גילו את זה, אימתו אותה עם זה, ושחזרו את ההתכתבויות.
ההתכתבויות שהובלטו בכותרות הן אלו שבהן היא שולחת לכחלון הודעות מפלרטטות, אבל אם תיכנסו לכתבה תגלו שזה לא נגמר בפלירטוט. הם ניהלו מערכת יחסים אינטימית. ממש ככה.
איך אני מרשה לעצמי לומר את זה? אני חושבת שיש שלב שבו צריך להפסיק לשחק אותה מטומטמים ולחשוב שהציבור מטומטם. הם נפגשים כמה וכמה פעמים. היא מזמינה אותו שהיא לבד בבית. הוא קובע איתה. היא כותבת לו מילות חיבה, די דומות לאלו שכתבה לנוה אגב. אז נכון. כחלון אינו יהיר ובוטה כמו נוה והרבה יותר זהיר בתשובות שלו. ובכל זאת, הגיע הזמן להיפרד מהתמימות.
 כחלון אינו יהיר ובוטה כמו נוה והרבה יותר זהיר בתשובות שלו. ובכל זאת, הגיע הזמן להיפרד מהתמימות
אחרי שצלחנו את המשוכה הזו, מגיעה נקודה חשובה נוספת. ההתכתבויות האלו הן מ-2017-2018 וכרייף מונתה כבר ביולי 2016 אז אם היה לה רומן עם כחלון אחרי שמונתה – למה זה רלוונטי למינוי?
כאן צריך להביא בחשבון כמה דברים:
 1. כחלון ישב במשך שנים בוועדה הזו על תקן עציץ. ממש ככה. זה דבר בעייתי כשלעצמו, שכן אתה אמור להיות אמון על מינוי שופטים בישראל ולא להתנער מהאחריות שלך ולהיות חותמת גומי מתוך חוסר עניין וזמן להחלטות של נוה ושקד. אין לך זמן? קום ותפנה את מקומך.
2. כחלון מעולם לא העלה שם של שופט או שופטת למינוי בעצמו. הוא הצהיר שהועדה הזו לא מעניינת אותו אפילו במשטרה. השופטת היחידה שאת שמה העלה היתה כרייף. כן, התברר שנוה בכלל לא היה זה שהעלה את שמה כמועמדת לשיפוט. כלומר הוא פעל למען המינוי הזה. עוד התברר בחקירות השניים כי הם נפגשו ושוחחו כמה פעמים בטלפון גם לפני המינוי. כלומר מערכת היחסים ביניהם החלה עוד קודם לדיונים על כרייף בוועדה. האם כבר אז היתה רומנטית או לא? לא ברור. אבל גם אם היו חברים קרובים – כחלון היה צריך להימנע מלעסוק בה.
3. למעשה חשפנו בכתבה, דבר די מדהים נוסף שלא הופיע אתמול בחדשות 13. וזה שנוה עידכן את כחלון ב-2016 כי יצא מישיבה אצל נשיאת העליון מרים נאור וכי כרייף תמונה לשופטת. כחלון השיב לו מעולה. תודה על העדכון. נוה ענה לו הכל בשבילך אחי.
אחד הדברים שצריכים להעלות תהיות כעת זה מדוע משטרת ישראל לא פתחה בחקירה פלילית נגד כחלון. למעשה כחלון נתן עדות במשטרה ולא נחקר כלל באזהרה. נראה כי המשטרה לא טרחה להעמיק בכלל בחקירה הזו, אלא הסתפקה רק בתשובות השניים ובחומרים שהיו לפניה. אלו לבדם אולי לא היו מספיקים להרמת נטל הראיה לצורך הדין הפלילי – אבל הם בהחלט הצדיקו להעמיק בחקירה.
ועוד דבר חשוב: ההחלטה לפרסם את הפרשה הזו לא היתה קלה בכלל. מכל מיני טעמים. ראשית כשקוראים את החקירה המלאה של כרייף במשטרה ואת כל הדברים שלה אי אפשר להישאר אדישים לכך שהי מספרת שהיא שבורה. בנוסף כחלון הוא לא נוה. אין מדובר כאן באדם שרומס אנשים חלשים ממנו, או מנצל נשים ומנצל את הכח שלו והמעמד שלו באופן שיטתי לניהול מערכות יחסים עם נשים.
אחד הדברים שצריכים להעלות תהיות כעת זה מדוע משטרת ישראל לא פתחה בחקירה פלילית נגד כחלון
כל אחד מאיתנו רשאי לקיים יחסי מין או רומנים עם מי שהוא חפץ בכך. ואכן לא תמיד יש בכך עניין לציבור. לא כך כאשר הקשר הזה קשור באנשי ציבור ושהוא עתיר בניגודי עניינים ושיקולים לא מקצועיים. בטח ובטח לא כאשר זה קשור במערכת המשפט ובמינוי שופטים שאמורים להיות נקיים מכל רבב.
קושי אחר טמון בידיעה על המבוכה והבושה הציבורית הגדולה שתיגרם לכרייף, ובתחושה שאולי זה יחזק דעות מיזוגניות על נשים המנצלות את מיניותן כדי להתקדם. אלא כשקוראים בעיון את החומרים, אי אפשר להתעלם מכך שכרייף ערבבה לגמרי את הקידום שלה ומערכות יחסים אינטימיות עם מי שהיה אמור לקדם אותה.
קושי אחרון שנתקלתי בו כשהחלטתי לפרסם את הדברים, היה העובדה שהם בעיניי ציבורית משרתים יותר מכל את נוה. התבדחתי עם חבריי אפילו טרם פרסום הכתבה שלולא הייתי מעורבת בה וצופה בה ככל אחד אחר הייתי בטוחה שנוה שוב הדליף לחדשות 13 חומרים שיעזרו לו.
הסיפור הזה מסיט את תשומת הלב אל עבר כרייף וכחלון ולכאורה יכול להראות כמה שמנקה במעט מהאחריות של נוה למינוי של כרייף. אלא שאסור להתבלבל. וכאן אני חוזרת לתחילת הטור. נוה היה איש מושחת ורקוב שהרקיב את כל המערכת. כרייף היא השעיר לעזאזל של מערכת המשפט כרגע. שופטים אחרים רבים, וגם בכירים ממנה הושחתו על ידי נוה. והם אלו שצריכים לשבת בחדר החקירות.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







